Per Ørum Jørgensen (KD), 2011-02-24:
Tak for det.
Familien er ifølge Kristendemokraterne samfundets vigtigste fællesskab, og jeg synes faktisk, at det var et rigtig godt initiativ af regeringen, da vi i 2006 nedsatte en familiekommission.
Det fremgik netop af indledningen til kommissionens rapport, at op mod 900.000 erhvervsaktive danskere føler, at det er svært at få familieliv og arbejdsliv til at hænge sammen.
Det er da en betragtelig del af befolkningen, som vi må tage alvorligt.
Når man så ser på, hvad der er kommet ud af anstrengelserne, er det meget, meget begrænset.
Og jeg vil egentlig også gerne have ministerens svar på senere, hvordan ministeren tror at billedet ser ud for de 900.000 danskere, der følte, at de havde svært ved at få familieliv og arbejdsliv til at hænge sammen, når vi taler om 2011.
Mener ministeren, at man har gennemført nok initiativer for at forbedre rammevilkårene?
Og det er ikke et spørgsmål om at diktere folks liv.
Det er faktisk et spørgsmål om at skabe rammevilkår, der gør, at familierne får mere frihed og mere fleksibilitet i deres hverdag.
Det er det, jeg spørger til.
Jeg vil gerne anerkende, at danske virksomheder er blevet væsentlig bedre til at tage hensyn til familielivet.
Det er faktisk sådan, at det er et konkurrenceparameter.
Vi har tidligere i dag haft en lang debat på 7 timer om, hvad Danmark skal leve af i fremtiden, og der fremhævede jeg også i mit ordførerindlæg, at det ikke bare er gunstige skatteordninger, der får udenlandske eksperter til at bosætte sig og arbejde i Danmark.
Det er faktisk også det vilkår, at man som chef på en virksomhed har mulighed for somme tider at hente sine børn i børnehaven eller på fritidshjemmet, og at vi har et velfærdssamfund, hvor der også bliver taget hensyn til familielivet.
Som sagt synes jeg, at det giver sig selv, når man ser på, hvad der er blevet gennemført siden, at det er et område, der er blevet svigtet af regeringen, og det er et område, der bør rettes op på.
Jeg håber, at regeringen vil komme med flere konkrete initiativer for netop at sikre, at familierne i Danmark får en bedre chance for at få balance i deres hverdag.
Et af de forslag, som ikke er blevet gennemført, men som jeg har hæftet mig ved, at bl.a. Linda Nielsen, som var formand for kommissionen, ærgrer sig meget over ikke er blevet gennemført, er forslaget om en flexkonto.
Det forslag er faktisk et forslag, som vi fra Kristendemokraternes side vil bringe ind i debatten om en 2020-plan for Danmark, så 2020-planen også kommer til at afspejle et hensyn til børnefamilierne og ikke mindst til småbørnsfamilierne.
Ser vi på det i forhold til arbejdsudbuddet og økonomien, vil det betyde, at man på kort sigt faktisk vil få et større arbejdsudbud, fordi man giver et incitament til, at folk kan arbejde mere.
På mellemlangt sigt vil man så få et lidt mindre arbejdsudbud, da folk anvender den her orlovsordning, men på langt sigt vil det så igen give et større arbejdsudbud, fordi folk betaler tilbage på den orlov, de har haft.
Med hensyn til økonomien er forslaget neutralt, hvis vi ser det i det lange perspektiv, bl.a. fordi anvendelsen af institutionspladser selvfølgelig vil falde med sådan et forslag.
Jeg hæfter mig meget ved, at mange af medlemmerne af kommissionen i dag ærgrer sig rigtig meget over, at netop dette forslag ikke blev gennemført, fordi det ville give især småbørnsfamilierne mulighed for at prioritere deres familieliv, og det ville give den frihed og fleksibilitet for familierne, som gør, at man i perioder af sit liv kan arbejde lidt ekstra, mens man i andre perioder kan træde lidt ud af arbejdslivet og prioritere sin familie.
Det er et forslag, som vi fra Kristendemokraterne side vil arbejde meget intenst på at få gennemført.
Jeg vil på vegne af Kristendemokraterne fremsætte følgende: Forslag til vedtagelse
»Folketinget konstaterer, at de 31 anbefalinger i Familie- og Arbejdslivskommissionens rapport kun i begrænset omfang er fulgt op med handling fra regeringens side.
Familien er samfundets vigtigste fællesskab.
Derfor bør det have høj prioritet at sikre familierne bedre rammevilkår og dermed bedre muligheder for at skabe større sammenhæng mellem familie- og arbejdsliv.
Med udgangspunkt i Familie- og Arbejdslivskommissionens anbefalinger opfordrer Folketinget regeringen til at iværksætte konkrete initiativer, som styrker familiernes livskvalitet ved at sikre mere frihed og fleksibilitet i deres hverdag.«